b'\n_START_ARTICLE_\nStore Perm\n_START_PARAGRAPH_\nStore Perm (russisk: \xd0\x9f\xd0\xb5\xd1\x80\xd0\xbc\xd1\x8c \xd0\x92\xd0\xb5\xd0\xbb\xd0\xb8\xd0\xba\xd0\xb0\xd1\x8f) eller bare Perm (latin: Permia), var en middelalderstat i nutidens Perm kraj i Rusland. Fyrstend\xc3\xb8mmet var befolket af komier. Tsjerdyn antages at have v\xc3\xa6ret fyrstend\xc3\xb8mmets hovedstad._NEWLINE_Navnet "Perm"s etymologi er ukendt. Selv om byen Perm blev etableret i nyere tid og opkaldt efter Permia, har byen Tsjerdyn angivelig v\xc3\xa6ret kendt som "Store Perm" f\xc3\xb8r i tiden. Tsjerdyn fungerede som et handelscentrum, og en af flere teorier er, at perm er et begreb for "handelsm\xc3\xa6nd" eller "marked" p\xc3\xa5 det lokale sprog, men der har v\xc3\xa6ret andre teorier.  Det samme navn antages at v\xc3\xa6re knyttet til toponymet "Bjarmeland" i norr\xc3\xb8ne sagaer. Den overordnede region, hvor Store Perm l\xc3\xa5, var kendt som "wisu" (arabisk: \xd9\x88\xd9\x90\xd9\x8a\xd8\xb3\xd9\x8f\xd9\x88, w\xc4\xabs\xc5\xab) p\xc3\xa5 arabiske kort fra middelalderen, og omtales under dette navn i v\xc3\xa6rker af Ahmad ibn Fadlan, Al-Gharnati, Zakariya al-Qazwini og Yaqut al-Hamawi (i hans Mu\'jam Al-Buldan)._NEWLINE_Begrebet kan v\xc3\xa6re afledt fra navnet p\xc3\xa5 vepserne som bosatte sig omkring Ladoga og \xc3\xb8vre Sukhona.\n_START_SECTION_\nFyrstend\xc3\xb8mmet Store Perm\n_START_PARAGRAPH_\nFyrstend\xc3\xb8mmet Store Perm (russisk: \xd0\x92\xd0\xb5\xd0\xbb\xd0\xb8\xd0\xba\xd0\xbe\xd0\xbf\xd0\xb5\xd1\x80\xd0\xbc\xd1\x81\xd0\xba\xd0\xbe\xd0\xb5 \xd0\xba\xd0\xbd\xd1\x8f\xd0\xb6\xd0\xb5\xd1\x81\xd1\x82\xd0\xb2\xd0\xbe, Velikopermskoje knjazhestvo; komi: \xd0\xab\xd0\xb4\xd0\xb6\xd1\x8b\xd1\x82 \xd0\x9f\xd0\xb5\xd1\x80\xd0\xb5\xd0\xbc \xc3\xb6\xd0\xba\xd1\x81\xd1\x83\xd0\xbc\xd1\x83, \xd0\xa7\xd0\xb5\xd1\x80\xd0\xb4\xd1\x96\xd0\xbd \xc3\xb6\xd0\xba\xd1\x81\xd1\x83\xd0\xbc\xd1\x83) voksede frem som en s\xc3\xa6rlig komipermjakisk feudalstat i 1300-1400-tallet som f\xc3\xb8lge af, at Republikken Novgorod blev sv\xc3\xa6kket. Fyrstend\xc3\xb8mmet beholdt en grad af selvst\xc3\xa6ndighed under Storfyrstend\xc3\xb8mmet Moskva, men blev til sidst annekteret af Moskva i 1505._NEWLINE_Fyrstend\xc3\xb8mmet l\xc3\xa5 i omr\xc3\xa5det omkring \xc3\xb8vre Kama, og opretholdt et n\xc3\xa6rt forhold med Vytjegdas Perm (ogs\xc3\xa5 kendt som Lille Perm). Begge Permstater havde betalt tribut til Novgorod siden det 8. eller 9. \xc3\xa5rhundrede. Vytjegdas Perm blev kristnet af Stefan af Perm i det 14. \xc3\xa5rhundrede og der efter underlagt Moskva. I 1451 fik et permisk fyrstehus kontrol over begge omr\xc3\xa5der som vasaller under Moskva og fik derefter titlerne "prinserne af Vymskij" og "prinserne af Velikopermskij". Selv om kristningen af Store Perm skete ikke l\xc3\xa6nge efter kristningen af Vytjegdas Perm, n\xc3\xb8d Store Perm endnu st\xc3\xb8rre selvst\xc3\xa6ndighed som f\xc3\xb8lge af sin beliggenhed mellem tre stormagter: Moskva, Novgorod og Kazan. Til sidst i 1472 erobrede en vasalh\xc3\xa6r fra Moskva med prinserne af Vymskij blandt dem Store Perm og fangede deres broder prins Mikhail Velikopermiskij. P\xc3\xa5 trods af dette kom sidstn\xc3\xa6vnte snart tilbage fra Moskva og herskede som guvern\xc3\xb8r over omr\xc3\xa5det resten af sit liv. Hans s\xc3\xb8n Matteus Velikopermskij blev afsat af storprinsen fra Moskva i 1505._NEWLINE_Frem til begyndelsen af 1700-tallet blev navnet Store Perm brugt som officielt navn p\xc3\xa5 \xc3\xb8vre Kamas omr\xc3\xa5de, hvoraf en sydlig del blev styret af Stroganov-familien._NEWLINE_Navnet blev l\xc3\xa5nt i 1800-tallet af geologen sir Roderick Murchison som et navn p\xc3\xa5 en geologisk periode (perm), som f\xc3\xb8lge af mange studier og udforskninger i omr\xc3\xa5det.'